Document ID: 32004D0660

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Ιουλίου 2004
σχετικά με τη θέση της Κοινότητας για την τροποποίηση των προσαρτημάτων του παραρτήματος 6 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων
(2004/660/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2002/309/ΕΚ, Ευρατόμ του Συμβουλίου και της Επιτροπής, της 4ης Απριλίου 2002, σχετικά με την συμφωνία επιστημονικής και τεχνολογικής συνεργασίας για τη σύναψη επτά συμφωνιών με την Ελβετική Συνομοσπονδία (1), και ιδίως το άρθρο 5 παράγραφος 2 δεύτερο εδάφιο,
Εκτιμώντας τα ακόλουθα:
(1)
Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, καλούμενη εφεξής «γεωργική συμφωνία», άρχισε να ισχύει την 1η Ιουνίου 2002.
(2)
Το άρθρο 6 της γεωργικής συμφωνίας θεσπίζει μια μεικτή επιτροπή γεωργίας επιφορτισμένη με τη διαχείριση της γεωργικής συμφωνίας και την εξασφάλιση της καλής εκτέλεσής της.
(3)
Σύμφωνα με το άρθρο 11 της γεωργικής συμφωνίας, η μεικτή επιτροπή γεωργίας μπορεί να αποφασίσει να τροποποιήσει τα παραρτήματα 1 και 2, καθώς και τα προσαρτήματα των άλλων παραρτημάτων της συμφωνίας.
(4)
Πρέπει να καθοριστεί η κοινοτική θέση την οποία θα υποστηρίξει η Επιτροπή στο πλαίσιο της μεικτής επιτροπής γεωργίας όσον αφορά τις τροποποιήσεις των προσαρτημάτων.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΑΠΟΦΑΣΙΖΕΙ:
Άρθρο 1
Η θέση της Κοινότητας, την οποία θα υποστηρίξει η Επιτροπή στο πλαίσιο της μεικτής επιτροπής γεωργίας που συστάθηκε με το άρθρο 6 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, βασίζεται στο σχέδιο απόφασης της μεικτής επιτροπής γεωργίας το οποίο επισυνάπτεται στην παρούσα απόφαση.
Άρθρο 2
Σύμφωνα με τον εσωτερικό κανονισμό της μεικτής επιτροπής γεωργίας, η παρούσα απόφαση υπογράφεται εξ ονόματος της Ευρωπαϊκής Κοινότητας από:
-
τον κ. Michael Scannell, υπό την ιδιότητά του ως επικεφαλής της αντιπροσωπείας για τα θέματα που εμπίπτουν στην αρμοδιότητα της Γενικής Διεύθυνσης υγείας και προστασίας των καταναλωτών,
-
τον κ. Hans-Christian Beaumond, υπό την ιδιότητά του ως γραμματέα της μεικτής επιτροπής γεωργίας.
Άρθρο 3
Η απόφαση της μεικτής επιτροπής γεωργίας θα δημοσιευθεί στην Επίσημη Εφημερίδα της Ευρωπαϊκής Ένωσης μετά την έγκρισή της.
Βρυξέλλες, 5 Ιουλίου 2004.

Labels: 3
18
15
5